ET Euroopa Liidu Teataja C 256/10

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 256/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PORCHETTA DI ARICCIA”

EÜ nr: IT-PGI-0005-0762-02.03.2009

KGT ( X ) KPN ( )

1. Nimetus:

„Porchetta di Ariccia”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.2. Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab:

Kaitstud geograafiline tähis „Porchetta di Ariccia” tähistab tervet küpsetatud searümpa või searümba keskosa, mis on maitsestatud musta pipra, rosmariini ja küüslauguga ning millel on järgmised omadused:

Kaal: terve searümba ehk porchetta intera kaal peab olema vahemikus 27 kuni 45 kg; searümba keskosa ehk tronchetto kaal peab olema vahemikus 7 kuni 13 kg.

Kamar: terve searümba ja rümba keskosa ülemises osas on kamar krõbe, pruuni värvusega, meeldiva maitsega; alaosas võib kamar olla pehme.

Liha: värvus varieerub valgest roosakani, näha on maitsetaimi.

Maitse: rosmariini, küüslaugu ja musta pipraga maitsestatud sealiha maitse.

Tarbimisse laskmisel on tootel järgmised füüsikalis-keemilised omadused: vaba vesi (Aw): < 0,98; suhteline veesisaldus: < 57 %; rasvad: < 33 %; valgud: > 20 %.

3.3. Tooraine (üksnes töödeldud toodete puhul):

„Porchetta di Ariccia” (KGT) valmistamise toorainena kasutatakse emiseid, kes on kantud tõugude Landrace, Large White, Pietrain või nende ristandite tõuraamtusse. Searümbad peavad vastama ühenduse kehtivate eeskirjade kvaliteediklassidele S, E või U.

Terve searümba puhul peab siseelunditeta rümp kaaluma üleandmise hetkel 60–90 kg. Tervel rümbal peavad olema esi- ja tagakoodid ja/või pea.

Rümba keskosa puhul kasutatakse rümba keskmist osa, mis jääb kolmanda seljalüli ja viimase nimmelüli vahele. Üleandmisel peab see kaaluma 14–25 kg.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

„Porchetta di Ariccia” rümp tuleb konditustada, soolata, maitsestada pipra, küüslaugu ja rosmariiniga, siduda, küpsetada ning seejärel jahutada Ariccia kommuunis.

3.6. Erieeskirjad viilutamise, riivimise, pakendamise jm kohta:

„Porchetta di Ariccia” (KGT) võib pakendada tervelt, lõikudena või viilutatult. Pakend võib olla paberist ja/või toiduainete hoidmiseks mõeldud plastist. Kasutada võib ka vaakum- ja/või gaaspakendit.

3.7. Erieeskirjad märgistamise kohta:

Pakendi etiketil peab olema KGT logo ning selle kõrval määruse (EÜ) nr 1898/2006 ja selle muudetud versioonide kohane ELi graafiline sümbol.

4. Geograafilise piirkonna täpne määratlus:

„Porchetta di Ariccia” (KGT) tootmispiirkond hõlmab kogu Ariccia kommuuni territooriumi.

5. Seos geograafilise piirkonnaga:

5.1. Geograafilise piirkonna eripära:

Ariccia on üks tuntumaid ja populaarsemaid Rooma ümbruse asulaid, kus erinevalt teistest ümberkaudsetest küladest on seakasvatusel ja seaküpsetamisel aastatuhandete pikkune traditsioon. Väidetavalt lähtus komme lähedasel Monte Cavo mäel asuvas Latiumi Jupiteri templis jumalatele sealiha ohverdada just Aricciast. Lisaks hakkas tänu Rooma aadlike ajapikku kinnistunud harjumusele suveajaks Aricciasse sõita või ka seal kandis jahil käia kohalike perekondade seas levima traditsiooniliseks seaküpsetamiseks vajalik eriline vilumus, mida on tänaseni isalt pojale edasi antud.

5.2. Toote eripära:

„Porchetta di Ariccia” omadused on hästi tuntud: liha värvus varieerub valgest roosakani, selle maitses ja lõhnas annavad tooni rosmariin, pipar ja küüslauk, millega rümpa töödeldakse. Tänu erilisele küpsetamisviisile saadakse krõbe kamar, mis on toote peamisi tunnuseid ja püsib sellisena mitmeid päevi.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

„Porchetta di Ariccia” laiem tuntus sai alguse 1950-ndatel aastatel, kui Ariccia seaküpsetajad korraldasid külavanema eestvedamisel maitsva toote ülistamiseks esimese Porchetta di Ariccia peo (Sagra della Porchetta di Ariccia). Sellest ajast on see meeleolukas ja iseloomulik sündmus leidnud Ariccias aset igal aastal. Selle käigus pakuvad kohalikes rahvariietes kaupmehed ehitud lettidelt sealiha. Näiteks leiame Ariccia kommuuni nõukogu 14. septembri 1962. aasta registriväljavõttest lõigu, kus räägitakse S. Apollonia pidustuste ja Porchetta di Ariccia peo (Sagra della Porchetta) toetamisest.

„Porchetta di Ariccia” ja selle traditsioonilise tootmispiirkonna vahelist seost väljendavad kõige paremini siinsete tootjate tehnilised oskused, sest sealiha soolamine, maitsestamine, sidumine ja aeglasel tulel küpsetamine on nõudnud Ariccia seaküpsetajatelt erilist meisterlikkust, mida on ajaloo kestel ühelt põlvkonnalt teisele kuni tänapäevani edasi antud. Üldises kõnepruugis seostatakse liha ja kamara eriliste meeldivate maitseomaduste tõttu nimetust „Porchetta di Ariccia” üksnes Ariccia kommuunis toodetud sealihaga, mis on tarbijate seas väga menukaks saanud.

Tavakohaselt kasutatakse „Porchetta di Ariccia” valmistamiseks emiseid, sest nende liha on lahjem ja maitseküllasem, mistõttu kasutatakse itaalia keeles toote märkimiseks naissoost sõna „porchetta”. Veel ühe tunnistuse „Porchetta di Ariccia” suurest tuntusest võib leida C. E. Gadda romaanist „Keerukas juhtum Merulana tänaval” (1957), kus seda toodet müüakse ühel Rooma kesklinna turul.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Taotluse esitanud asutus on algatanud siseriikliku vastuväidete esitamise menetluse seoses kaitstud geograafilise tähisega „Porchetta di Ariccia”.

Spetsifikaadi terviktekst on kättesaadav:

— veebisaidil: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg või

— otse põllumajandusministeeriumi veebisaidil (http://www.politicheagricole.it), klõpsata „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all’esame dell’UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).

(1) ELT L 93, 31.3.2006, lk 12.